Komisijos sprendimas
1992 m. liepos 30 d.
dėl embrionų surinkimo ir embrionų gamybos grupių, patvirtintų trečiosiose šalyse eksportuoti galvijų embrionus į Bendriją, sąrašų sudarymo
(92/452/EEB)
EUROPOS BENDRIJŲ KOMISIJA,
atsižvelgdama į Europos ekonominės bendrijos steigimo sutartį,
atsižvelgdama į 1989 m. rugsėjo 25 d. Tarybos direktyvą 89/556/EEB dėl veterinarinių reikalavimų, reglamentuojančių Bendrijos vidaus prekybą naminių galvijų embrionais ir jų įvežimą iš trečiųjų šalių [1], su paskutiniais pakeitimais, padarytais Tarybos direktyva 90/425/EEB [2], ypač į jos 8 straipsnį,
kadangi trečiųjų šalių, iš kurių valstybėms narėms leista importuoti galvijų embrionus, sąrašas buvo pateiktas Komisijos sprendime 91/270/EEB [3];
kadangi, vadovaujantis Komisijos sprendime 91/270/EEB pateiktu sąrašu, dabar būtina sudaryti patvirtintųjų embrionų surinkimo grupių sąrašus visose trečiosiose šalyse;
kadangi nustatyta, kad trečiųjų šalių, esančių Komisijos sprendimu 91/270/EEB pateiktame sąraše, veterinarinės tarnybos naudoja atitinkamas galias ir tinkamai kontroliuoja tų šalių teritorijose dirbančias embrionų surinkimo grupes, ir kadangi tos pačios veterinarinės tarnybos įsipareigojo patvirtinti eksportuoti į Bendriją tik tas galvijų embrionų surinkimo, apdorojimo ir saugojimo grupes, kurios visiškai atitinka Direktyvos 89/556/EEB A priedo I ir II skyrių reikalavimus;
kadangi sąraše esančių trečiųjų šalių veterinarinės tarnybos įsipareigojo panaikinti embrionų surinkimo grupės patvirtinimą, jeigu būtų pastebėta, kad nebesilaikoma vienos ar kelių patvirtinimo sąlygų, bei pranešti Komisijai apie tokius pasikeitimus;
kadangi kai kurių sąraše pateiktų trečiųjų šalių kompetentingos veterinarinės valdžios institucijos nepateikė patvirtintųjų embrionų surinkimo grupių sąrašų, o nauja informacija gali būti pateikta tik Komisijai; kadangi dėl to būtina peržiūrėti ir iš dalies pakeisti šį sprendimą;
kadangi šiame sprendime numatytos priemonės atitinka Veterinarijos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
Importuoti embrionus iš trečiųjų šalių valstybės narės gali tik tada, jei juos surinko, apdorojo ir saugojo embrionų surinkimo grupė, įtraukta į šio sprendimo priedo sąrašus.
2 straipsnis
Šis sprendimas skirtas valstybėms narėms.
Priimta Briuselyje, 1992 m. liepos 30 d.